b"\n_START_ARTICLE_\nRuokohelpi\n_START_SECTION_\nUlkon\xc3\xa4k\xc3\xb6 ja ominaisuudet\n_START_PARAGRAPH_\nKasvit voivat kasvaa luonnontilassa 1,5\xe2\x80\x932 metrin korkuisiksi, viljeltyn\xc3\xa4 kasvin korkeus voi olla jopa 3\xe2\x80\x934 metri\xc3\xa4. Sill\xc3\xa4 on kiemurteleva maavarsi, jonka avulla kasvi levi\xc3\xa4\xc3\xa4 tuuheiksi kasvustoiksi. Harmaanvihre\xc3\xa4t lehdet ovat leve\xc3\xa4t, litte\xc3\xa4t ja muistuttavat muodoltaan veitsen ter\xc3\xa4\xc3\xa4. R\xc3\xb6yhy on varsin tihe\xc3\xa4, ja kukinnot kurottuvat sivuille pikkuvarsien p\xc3\xa4\xc3\xa4h\xc3\xa4n.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nRuokohelpi kasvaa ymp\xc3\xa4ri pohjoista pallonpuoliskoa alueella, joka ulottuu pohjoisessa noin Oulun korkeudelle, etel\xc3\xa4ss\xc3\xa4 Ranskaan ja Sveitsiin. Suomessa sit\xc3\xa4 tavataan kaikkialla pohjoisinta Lappia lukuun ottamatta. Ruokohelpi kasvaa useimmiten j\xc3\xa4rvien l\xc3\xa4hell\xc3\xa4 sek\xc3\xa4 kosteilla, avoimilla paikoilla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nRuokohelpe\xc3\xa4 k\xc3\xa4ytet\xc3\xa4\xc3\xa4n Suomessa rehuna sek\xc3\xa4 energiantuotannossa. Rehuk\xc3\xa4ytt\xc3\xb6\xc3\xb6n on jalostettu lajikkeet Palaton ja Chieflton, joissa on tavallista v\xc3\xa4hemm\xc3\xa4n alkaloideja. Niit\xc3\xa4kin suositellaan vain lihakarjalle. Ruokohelven ravintoarvot ovat huonommat kuin timotein ja ruokonadan. Energiak\xc3\xa4ytt\xc3\xb6\xc3\xa4 tutkitaan Pohjoismaissa, muualla maailmassa ruokohelpe\xc3\xa4 k\xc3\xa4ytet\xc3\xa4\xc3\xa4n vain rehuna._NEWLINE_Energiak\xc3\xa4ytt\xc3\xb6\xc3\xb6n ruokohelpe\xc3\xa4 on viljelty Suomessa Vapon ja viljelij\xc3\xb6iden sopimustuotantona. Ensimm\xc3\xa4inen sadonkorjuu tehd\xc3\xa4\xc3\xa4n kahden vuoden p\xc3\xa4\xc3\xa4st\xc3\xa4 kylv\xc3\xb6st\xc3\xa4. Ruokohelpi korjataan kev\xc3\xa4\xc3\xa4ll\xc3\xa4 kulohein\xc3\xa4n\xc3\xa4, jolloin sato on yht\xc3\xa4 suuri kuin kasvukaudella, mutta pelto kantaa varmemmin koneita, ja sadon korsipitoisuus suurempi kuin edellisen\xc3\xa4 kes\xc3\xa4n\xc3\xa4 korjatussa helvess\xc3\xa4. Hehtaarilta ruokohelpipeltoa saadaan energiaa noin 30 MWh. Ruokohelvell\xc3\xa4 tuotettu energia on toistaiseksi kalliimpaa kuin mets\xc3\xa4hakkeiden k\xc3\xa4ytt\xc3\xb6. Ruokohelpi on kevytt\xc3\xa4 tavaraa, joten kuljetuskustannukset ovat merkitt\xc3\xa4v\xc3\xa4t, eik\xc3\xa4 sit\xc3\xa4 yleens\xc3\xa4 kannata kasvattaa yli 100 km p\xc3\xa4\xc3\xa4ss\xc3\xa4 voimalasta. Ruokohelven soveltuvuutta energiantuotantoon on kuitenkin kyseenalaistettu. Energiayhti\xc3\xb6 Vapo kokeili ruokohelven k\xc3\xa4ytt\xc3\xb6\xc3\xa4 energiatuotantoon muutaman vuoden ajan, lopettaen kokeilun kuitenkin vuonna 2011 ruokohelven osoittautuessa pettymykseksi. Vapon ja sen sopimusviljelij\xc3\xb6iden viimeiset sopimukset p\xc3\xa4\xc3\xa4ttyv\xc3\xa4t 2016._NEWLINE_Ruokohelpe\xc3\xa4 on tutkittu my\xc3\xb6s turvetuotannon valumavesien suodattajana. Ruokohelvest\xc3\xa4 voidaan lis\xc3\xa4ksi valmistaa my\xc3\xb6s paperia. Vuonna 2000 kaikki Suomessa tuotettu ruokohelpi meni kuitenkin energiantuotantoon. Ruokohelvest\xc3\xa4 saadaan lyhytkuituista selluloosaa, joka sopii hienopaperin valmistukseen._NEWLINE_Ruokohelven lehdet sis\xc3\xa4lt\xc3\xa4v\xc3\xa4t dimetyylitryptamiinia ja 5-MeO-DMT:t\xc3\xa4. T\xc3\xa4m\xc3\xa4 rajoittaa kasvin rehuk\xc3\xa4ytt\xc3\xb6\xc3\xa4, mutta on saanut jotkut ihmiset kokeilemaan huumeiden jalostamista ruokohelvest\xc3\xa4. Dimetyylitryptamiini (DMT) on listattu Suomen laissa huumausaineeksi psykotrooppisia aineita koskevan yleissopimuksen luettelo I:ss\xc3\xa4.\n_START_SECTION_\nViiruhelpi koristekasvina\n_START_PARAGRAPH_\nKoristekasvina kasvatettava ruokohelven lajike viiruhelpi (Phalaris arundinacea 'Picta') on ruokohelven lajike. Se kasvaa auringossa tai puolivarjossa, mieluiten kostealla paikalla mutta kest\xc3\xa4\xc3\xa4 kuivuuttakin. Kasvin lehdet ovat koristeellisesti pitk\xc3\xa4raitaiset. Viiruhelpi kasvaa 70\xe2\x80\x93100 cm korkeaksi."